CELEX: 32022D0696
Language: el
Date: 2022-04-29 00:00:00
Title: Εκτελεστική απόφαση (ΕΕ) 2022/696 της Επιτροπής της 29ης Απριλίου 2022 σχετικά με την έγκριση παρέκκλισης την οποία ζήτησε η Ιρλανδία κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης [κοινοποιηθείσα υπό τον αριθμό C(2022) 2596] (τα κείμενα στην αγγλική και την ιρλανδική γλώσσα είναι τα μόνα αυθεντικά)

3.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 129/37
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/696 ΤΗΣ ΕΠΙΤΡΟΠΗΣ
         της 29ης Απριλίου 2022
         σχετικά με την έγκριση παρέκκλισης την οποία ζήτησε η Ιρλανδία κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης
         
            
               [κοινοποιηθείσα υπό τον αριθμό C(2022) 2596]
            
         
         (τα κείμενα στην αγγλική και την ιρλανδική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορύπανση γεωργικής προέλευσης (1), και ιδίως την παράγραφο 2 τρίτο εδάφιο του παραρτήματος III,
         Εκτιμώντας τα ακόλουθα:
         
                     (1)
                  
                  
                     Η οδηγία 91/676/ΕΟΚ ορίζει κανόνες για την προστασία των υδάτων από τη νιτρορύπανση γεωργικής προέλευσης.
                  
               
                     (2)
                  
                  
                     Η παράγραφος 2 του παραρτήματος III της οδηγίας 91/676/ΕΟΚ ορίζει ότι τα κράτη μέλη που προτίθενται να διασπείρουν στο έδαφος ποσότητα κοπριάς μεγαλύτερη από 170 kg αζώτου ανά εκτάριο (ha) πρέπει να καθορίζουν τις ποσότητες έτσι ώστε να μη θέτουν σε κίνδυνο την επίτευξη των στόχων του άρθρου 1 της εν λόγω οδηγίας. Οι εν λόγω ποσότητες πρέπει να βασίζονται σε αντικειμενικά κριτήρια.
                  
               
                     (3)
                  
                  
                     Στις 22 Οκτωβρίου 2007 η Επιτροπή εξέδωσε την απόφαση 2007/697/ΕΚ (2) σχετικά με την έγκριση παρέκκλισης την οποία ζήτησε η Ιρλανδία κατ’ εφαρμογή της οδηγίας 91/676/ΕΟΚ του Συμβουλίου, προκειμένου να επιτραπεί η διασπορά κοπριάς μέχρι το ανώτατο όριο των 250 kg αζώτου/ha ετησίως, υπό ορισμένους όρους, σε γεωργικές εκμεταλλεύσεις με χορτολιβαδική έκταση τουλάχιστον 80 %, στο πλαίσιο του προγράμματος δράσης της Ιρλανδίας όπως εφαρμόζεται μέσω των Κανονισμών των Ευρωπαϊκών Κοινοτήτων (περί ορθών γεωργικών πρακτικών για την προστασία των υδάτων) του 2006 [European Communities (Good Agricultural Practices for Protection of waters) Regulations 2006] (3).
                  
               
                     (4)
                  
                  
                     Στις 24 Φεβρουαρίου 2011 η Επιτροπή εξέδωσε την απόφαση 2011/127/ΕΕ (4) για την τροποποίηση της απόφασης 2007/697/ΕΚ και την παράταση της παρέκκλισης έως τις 31 Δεκεμβρίου 2013, στο πλαίσιο του προγράμματος δράσης της Ιρλανδίας όπως εφαρμόζεται βάσει των κανονισμών των Ευρωπαϊκών Κοινοτήτων (περί ορθής γεωργικής πρακτικής για την προστασία των υδάτων) 2010 (5).
                  
               
                     (5)
                  
                  
                     Στις 27 Φεβρουαρίου 2014 η Επιτροπή εξέδωσε την εκτελεστική απόφαση 2014/112/ΕΕ (6) σχετικά με την έγκριση παρέκκλισης την οποία ζήτησε η Ιρλανδία κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης, προκειμένου να επιτραπεί η διασπορά κοπριάς μέχρι το ανώτατο όριο των 250 kg αζώτου/ha ετησίως, υπό ορισμένους όρους, σε γεωργικές εκμεταλλεύσεις με χορτολιβαδική έκταση τουλάχιστον 80 %, στο πλαίσιο του προγράμματος δράσης της Ιρλανδίας όπως εφαρμόζεται μέσω των Κανονισμών των Ευρωπαϊκών Κοινοτήτων (περί ορθών γεωργικών πρακτικών για την προστασία των υδάτων) του 2014 [European Communities (Good Agricultural Practices for Protection of waters) Regulations 2014] (7).
                  
               
                     (6)
                  
                  
                     Στις 8 Φεβρουαρίου 2018 η Επιτροπή εξέδωσε την εκτελεστική απόφαση (ΕΕ) 2018/209 (8) σχετικά με την έγκριση παρέκκλισης την οποία ζήτησε η Ιρλανδία κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης, προκειμένου να επιτραπεί η διασπορά κοπριάς μέχρι το ανώτατο όριο των 250 kg αζώτου/ha ετησίως, υπό ορισμένους όρους, σε γεωργικές εκμεταλλεύσεις με χορτολιβαδική έκταση τουλάχιστον 80 %, στο πλαίσιο του προγράμματος δράσης της Ιρλανδίας όπως εφαρμόζεται μέσω των Κανονισμών των Ευρωπαϊκών Κοινοτήτων (περί ορθών γεωργικών πρακτικών για την προστασία των υδάτων) του 2017 [European Communities (Good Agricultural Practices for Protection of waters) Regulations 2017] (9). Η ισχύς της εκτελεστικής απόφασης (ΕΕ) 2018/209 έληξε στις 31 Δεκεμβρίου 2021.
                  
               
                     (7)
                  
                  
                     Η παρέκκλιση που χορηγήθηκε με την εκτελεστική απόφαση (ΕΕ) 2018/209 αφορούσε 6 016 γεωργικές εκμεταλλεύσεις το 2020, οι οποίες αντιστοιχούσαν περίπου στο 4,9 % του συνολικού αριθμού των εκμεταλλεύσεων με ζώα βοσκής, στο 15,9 % του συνολικού αριθμού των μονάδων ζωικού κεφαλαίου και στο 9,6 % της ολικής καθαρής γεωργικής έκτασης στην Ιρλανδία.
                  
               
                     (8)
                  
                  
                     Στις 14 Οκτωβρίου 2021 η Ιρλανδία υπέβαλε στην Επιτροπή αίτημα για παράταση της παρέκκλισης βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ.
                  
               
                     (9)
                  
                  
                     Σύμφωνα με τους κανονισμούς της Ευρωπαϊκής Ένωσης (περί ορθής γεωργικής πρακτικής για την προστασία των υδάτων) του 2022 [European Union (Good Agricultural Practice for Protection of Waters) Regulations 2022] (10), η Ιρλανδία ενέκρινε νέο πρόγραμμα δράσης με πρόσθετα και ενισχυμένα μέτρα ώστε να συμμορφωθεί με τους στόχους της οδηγίας 91/676/ΕΟΚ.
                  
               
                     (10)
                  
                  
                     Η Ιρλανδία εφαρμόζει πρόγραμμα δράσης στο σύνολο του εδάφους της σύμφωνα με το άρθρο 5 παράγραφος 2 της οδηγίας 91/676/ΕΟΚ.
                  
               
                     (11)
                  
                  
                     Τα στοιχεία που παρείχε η Ιρλανδία στο πλαίσιο της υποχρέωσης υποβολής έκθεσης σύμφωνα με το άρθρο 10 της οδηγίας 91/676/ΕΟΚ δείχνουν ότι, για την περίοδο 2016-2019, τα ύδατα ήταν γενικά καλής ποιότητας. Εν προκειμένω, στο 98,5 % όλων των σταθμών παρακολούθησης για τα υπόγεια ύδατα στην Ιρλανδία οι μέσες συγκεντρώσεις νιτρικών ιόντων ήταν χαμηλότερες από 50 mg/l και στο 81,5 % των εν λόγω σταθμών παρακολούθησης οι μέσες συγκεντρώσεις νιτρικών ενώσεων ήταν χαμηλότερες από 25 mg/l. Σε όλους τους σταθμούς παρακολούθησης για τα επιφανειακά ύδατα στην Ιρλανδία οι μέσες συγκεντρώσεις νιτρικών ιόντων ήταν χαμηλότερες από 50 mg/l, ενώ στο 99,2 % των εν λόγω σταθμών παρακολούθησης οι μέσες συγκεντρώσεις νιτρικών ενώσεων ήταν χαμηλότερες από 25 mg/l. Επιπλέον, το 14 % των σταθμών παρακολούθησης για τα επιφανειακά ύδατα ανέφεραν ευτροφισμό και το 10 % ανέφεραν κίνδυνο ευτροφισμού. Όσον αφορά τις τάσεις, το 37,5 % των σταθμών παρακολούθησης για τα υπόγεια ύδατα ανέφεραν αύξηση των συγκεντρώσεων νιτρικών ιόντων, το 45,5 % ανέφεραν σταθερές τάσεις και το 17 % ανέφεραν τάσεις μείωσης. Όσον αφορά τα επιφανειακά ύδατα, το 11,1 % των σταθμών παρακολούθησης ανέφεραν αύξηση των συγκεντρώσεων νιτρικών ιόντων, το 86,2 % ανέφεραν σταθερές τάσεις και το 2,8 % ανέφεραν τάσεις μείωσης.
                  
               
                     (12)
                  
                  
                     Ο αριθμός των μονάδων ζωικού κεφαλαίου στην Ιρλανδία αυξήθηκε τα τελευταία χρόνια. Οι αριθμοί των βοοειδών, των χοίρων και των προβάτων αυξήθηκαν αντιστοίχως κατά 4,78 %, 2,81 % και 0,54 % από την περίοδο 2012-2015 έως την περίοδο 2016-2019, ακολουθώντας τις αυξητικές τάσεις της προηγούμενης περιόδου υποβολής στοιχείων. Την περίοδο 2016-2018 το άζωτο από τη ζωική κοπριά ήταν κατά μέσο όρο 117 kg αζώτου/ha, έναντι 104 kg αζώτου/ha την περίοδο 2012-2015. Την περίοδο 2016-2018 ο φώσφορος από την κοπριά ήταν κατά μέσο όρο 14 kg φωσφόρου/ha, έναντι 15 kg φωσφόρου/ha την περίοδο 2012-2015. Την περίοδο 2016-2019 η χρήση χημικών αζωτούχων λιπασμάτων αυξήθηκε κατά 13 % κατά μέσο όρο σε σύγκριση με την περίοδο 2012-2015. Την περίοδο 2016-2019 η χρήση χημικών φωσφορούχων λιπασμάτων αυξήθηκε κατά 24 % κατά μέσο όρο σε σύγκριση με την περίοδο 2012-2015. Την περίοδο 2016-2018 το πλεόνασμα φωσφόρου ήταν κατά μέσο όρο 23,1 kg φωσφόρου/ha, έναντι 20 kg φωσφόρου/ha την περίοδο 2012-2015. Την περίοδο 2016-2018 το πλεόνασμα αζώτου ήταν κατά μέσο όρο 62,3 kg αζώτου/ha, έναντι 44,8 kg αζώτου/ha την περίοδο 2012-2015.
                  
               
                     (13)
                  
                  
                     Στην Ιρλανδία, το 92 % των αγροτικών γαιών είναι χορτολιβαδικές εκτάσεις. Συνολικά, το 67 % του εδάφους αποτελεί αντικείμενο εκτατικής εκμετάλλευσης και, ως εκ τούτου, χαρακτηρίζεται από σχετικά χαμηλή πυκνότητα βόσκησης και περιορισμένη χρήση λιπασμάτων, το 33 % αποτελεί αντικείμενο εκμετάλλευσης στο πλαίσιο γεωργοπεριβαλλοντικών προγραμμάτων και μόλις το 14 % αποτελεί αντικείμενο εντατικής εκμετάλλευσης. Οι αροτραίες καλλιέργειες αντιπροσωπεύουν το 6,6 % της χρήσης. Η μέση χρήση χημικών λιπασμάτων σε χορτολιβαδικές εκτάσεις ανέρχεται σε 78,3 kg αζώτου/ha και σε 8,6 kg φωσφόρου/ha.
                  
               
                     (14)
                  
                  
                     Το κλίμα της Ιρλανδίας, που χαρακτηρίζεται από βροχοπτώσεις ομοιόμορφα κατανεμημένες στη διάρκεια του έτους και σχετικά περιορισμένες ετήσιες διακυμάνσεις της θερμοκρασίας, ευνοεί μια μεγάλης διάρκειας αυξητική περίοδο του χόρτου, που κυμαίνεται από 330 ημέρες ετησίως στο νοτιοδυτικό τμήμα της χώρας έως περίπου 250 ημέρες ετησίως στο βορειοανατολικό (11).
                  
               
                     (15)
                  
                  
                     Από τα στοιχεία που υπέβαλε η Ιρλανδία προκύπτει ότι η προτεινόμενη ποσότητα των 250 kg αζώτου/ha ετησίως σε γεωργικές εκμεταλλεύσεις με τουλάχιστον 80 % χορτολιβαδικές εκτάσεις αιτιολογείται με βάση αντικειμενικά κριτήρια, όπως οι παρατεταμένες αυξητικές περίοδοι και οι υψηλής απόδοσης χορτοκαλλιέργειες με μεγάλη πρόσληψη αζώτου.
                  
               
                     (16)
                  
                  
                     Η Επιτροπή, αφού εξέτασε το αίτημα της Ιρλανδίας σύμφωνα με το παράρτημα III παράγραφος 2 τρίτο εδάφιο της οδηγίας 91/676/ΕΟΚ, και έχοντας λάβει υπόψη το πρόγραμμα δράσης της Ιρλανδίας σε συνδυασμό με την πείρα που αποκτήθηκε από την ήδη χορηγηθείσα παρέκκλιση που προβλέπεται στην απόφαση 2007/697/ΕΚ και στις εκτελεστικές αποφάσεις 2014/112/ΕΕ και (ΕΕ) 2018/209, θεωρεί ότι η ποσότητα κοπριάς που προτείνεται από την Ιρλανδία, η οποία αντιστοιχεί σε 250 kg αζώτου/ha ετησίως, δεν θίγει την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένες αυστηρές προϋποθέσεις που θα πρέπει να εφαρμοστούν στους γεωργούς που καλύπτονται από άδεια.
                  
               
                     (17)
                  
                  
                     Με βάση τα στοιχεία που αναφέρονται στις αιτιολογικές σκέψεις 11 έως 13, οι όροι που προβλέπονται στην παρούσα απόφαση θα πρέπει να ενισχυθούν σε σύγκριση με εκείνους που προβλέπονται στην εκτελεστική απόφαση (ΕΕ) 2018/209. Οι όροι που έχουν θεσπιστεί καθώς και τα συστήματα παρακολούθησης και ελέγχου θα πρέπει να επαρκούν για να διασφαλιστεί ότι η παρέκκλιση αυτή συνάδει με τους νομικά δεσμευτικούς στόχους της οδηγίας-πλαισίου για τα ύδατα (12), την αυξανόμενη φιλοδοξία του κανονισμού για τον επιμερισμό των προσπαθειών (13), καθώς και τους φιλόδοξους στόχους της Ευρωπαϊκής Πράσινης Συμφωνίας σχετικά με τη ρύπανση από θρεπτικές ουσίες.
                  
               
                     (18)
                  
                  
                     Θα πρέπει να ληφθούν πρόσθετα μέτρα όσον αφορά τη διασπορά κοπριάς και άλλων λιπασμάτων. Τα μέτρα αυτά θα πρέπει να συμβάλουν στη βελτίωση της διαχείρισης των θρεπτικών ουσιών μέσω της βελτιστοποιημένης λίπανσης και της περιορισμένης χρήσης λιπασμάτων. Τα μέτρα που παρατίθενται στην παρούσα απόφαση θα πρέπει να προστεθούν στα μέτρα που εφαρμόζονται ήδη μέσω του κώδικα ορθών γεωργικών πρακτικών.
                  
               
                     (19)
                  
                  
                     Οι ετήσιοι διοικητικοί έλεγχοι και οι επιτόπιες επιθεωρήσεις θα πρέπει να αυξηθούν στο 10 % των εκμεταλλεύσεων που διαθέτουν άδεια. Οι επιτόπιες επιθεωρήσεις θα πρέπει να βασίζονται σε ορθή μεθοδολογία, συμπεριλαμβανομένης εκτίμησης κινδύνου, τυχαίους ελέγχους και στα αποτελέσματα των ελέγχων των προηγούμενων ετών. Οι εθνικές αρχές θα πρέπει να επανεξετάζουν το πρόγραμμα γεωργικών επιθεωρήσεων που διενεργούν οι τοπικές αρχές, καθώς και τους πόρους που απαιτούνται για τη διενέργεια των επιθεωρήσεων. Θα πρέπει να επιβάλλονται αποτρεπτικές κυρώσεις (συμπεριλαμβανομένων οικονομικών κυρώσεων). Θα πρέπει να δίνεται συνέχεια σε καταγγελίες ή αναφορές μη συμμόρφωσης από πολίτες, μη κυβερνητικές οργανώσεις ή πληροφοριοδότες δημοσίου συμφέροντος.
                  
               
                     (20)
                  
                  
                     Το 2023 οι ιρλανδικές αρχές θα πρέπει να διενεργήσουν διετή επανεξέταση της ποιότητας των υδάτων, συμπεριλαμβανομένης της συγκέντρωσης νιτρικών ιόντων και της τροφικής κατάστασης. Σε περιοχές όπου τα δεδομένα παρακολούθησης καταδεικνύουν είτε τάσεις επιδείνωσης είτε κατάσταση ρύπανσης ή κινδύνου ρύπανσης όσον αφορά τις συγκεντρώσεις νιτρικών ιόντων ή τον ευτροφισμό, από το 2024 η μέγιστη ποσότητα κοπριάς που μπορεί να διασπείρεται θα πρέπει να μειωθεί σε 220 kg αζώτου/ha.
                  
               
                     (21)
                  
                  
                     Εξακολουθούν να ισχύουν οι απαιτήσεις παρακολούθησης όσον αφορά τη συγκέντρωση νιτρικών ιόντων και την τροφική κατάσταση σύμφωνα με την οδηγία 91/676/ΕΟΚ. Η διετής επανεξέταση θα πρέπει να βασίζεται σε δεδομένα από την εν λόγω παρακολούθηση. Θα απαιτηθεί πρόσθετη παρακολούθηση και ετήσια υποβολή στοιχείων στις περιοχές που καλύπτονται από την παρέκκλιση.
                  
               
                     (22)
                  
                  
                     Η οδηγία 2007/2/ΕΚ του Ευρωπαϊκού Κοινοβουλίου και του Συμβουλίου (14) ορίζει γενικούς κανόνες για τη δημιουργία της υποδομής χωρικών πληροφοριών στην Ένωση, για τους σκοπούς των περιβαλλοντικών πολιτικών της Ένωσης, καθώς και των πολιτικών ή των δραστηριοτήτων που ενδέχεται να έχουν αντίκτυπο στο περιβάλλον. Κατά περίπτωση, οι χωρικές πληροφορίες που συλλέγονται σύμφωνα με την παρούσα απόφαση θα πρέπει να συνάδουν με τις διατάξεις που καθορίζονται στην εν λόγω οδηγία. Προκειμένου να μειωθεί ο διοικητικός φόρτος και να ενισχυθεί η συνοχή των δεδομένων, η Ιρλανδία, κατά τη συλλογή των απαραίτητων δεδομένων βάσει της παρούσας απόφασης, θα πρέπει να χρησιμοποιεί τις πληροφορίες που παράγονται στο πλαίσιο του ολοκληρωμένου συστήματος διαχείρισης και ελέγχου το οποίο συγκροτήθηκε σύμφωνα με τον τίτλο V κεφάλαιο II του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (15).
                  
               
                     (23)
                  
                  
                     Η παρέκκλιση που προβλέπεται στην παρούσα απόφαση δεν θίγει τις υποχρεώσεις της Ιρλανδίας να εφαρμόζει την οδηγία 92/43/ΕΟΚ του Συμβουλίου (16), συμπεριλαμβανομένης της απόφασης του Δικαστηρίου της Ευρωπαϊκής Ένωσης στην υπόθεση C-293/17 Coöperatie Mobilisation for the Environment and Vereniging Leefmilieu (17), ιδίως όσον αφορά την ερμηνεία του άρθρου 6 παράγραφος 3 της εν λόγω οδηγίας.
                  
               
                     (24)
                  
                  
                     Οι όροι που καθορίζονται στα άρθρα 6 έως 9 της παρούσας απόφασης είναι υποχρεωτικοί όροι για όλες τις γεωργικές εκμεταλλεύσεις χορτολιβαδικών εκτάσεων στις οποίες έχει χορηγηθεί άδεια βάσει της παρέκκλισης. Ως εκ τούτου, οι εν λόγω όροι θεωρούνται υποχρεωτικά πρότυπα και απαιτήσεις που θεσπίζονται στο εθνικό δίκαιο για τις εν λόγω οντότητες κατά την έννοια των άρθρων 12 και 13 του κανονισμού (ΕΕ) 2021/2115 του Ευρωπαϊκού Κοινοβουλίου και του Συμβουλίου (18).
                  
               
                     (25)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορύπανση, η οποία συστάθηκε δυνάμει του άρθρου 9 της οδηγίας 91/676/ΕΟΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Παρέκκλιση
            Εγκρίνεται, υπό τους όρους των άρθρων 4 έως 12 της παρούσας απόφασης, η παρέκκλιση την οποία ζήτησε η Ιρλανδία με την επιστολή της της 14ης Οκτωβρίου 2021, με στόχο να επιτραπεί η διασπορά στην ξηρά μεγαλύτερης ποσότητας αζώτου από ζωική κοπριά από εκείνη που προβλέπεται στο παράρτημα III παράγραφος 2 δεύτερο εδάφιο πρώτη περίοδος της οδηγίας 91/676/ΕΟΚ, και συγκεκριμένα 170 kg αζώτου.
         
         
            Άρθρο 2
            Ορισμοί
            Για τους σκοπούς της παρούσας απόφασης, ισχύουν οι ακόλουθοι ορισμοί:
            
                        α)
                     
                     
                        «χόρτο»: μόνιμη χορτολιβαδική έκταση ή προσωρινός βοσκότοπος για χρονικό διάστημα μικρότερο των τεσσάρων ετών·
                     
                  
                        β)
                     
                     
                        «γεωργικές εκμεταλλεύσεις χορτολιβαδικών εκτάσεων»: εκμεταλλεύσεις στις οποίες τουλάχιστον το 80 % της γεωργικής έκτασης που διατίθεται για τη διασπορά κοπριάς είναι χόρτο·
                     
                  
                        γ)
                     
                     
                        «ζώα βοσκής»: τα βοοειδή (εξαιρουμένων των μόσχων πάχυνσης), τα αιγοπρόβατα, τα ελάφια και τα άλογα·
                     
                  
                        δ)
                     
                     
                        «αγροτεμάχιο»: μεμονωμένος αγρός ή ομάδα αγρών, ομοιογενής ως προς την καλλιέργεια, τον τύπο του εδάφους και τις πρακτικές λίπανσης·
                     
                  
                        ε)
                     
                     
                        «σχέδιο λίπανσης»: ο εκ των προτέρων υπολογισμός όσον αφορά την προβλεπόμενη χρήση και τη διαθεσιμότητα θρεπτικών στοιχείων·
                     
                  
                        στ)
                     
                     
                        «λογαριασμός λίπανσης»: το ισοζύγιο θρεπτικών στοιχείων με βάση την πραγματική χρήση και την πρόσληψη θρεπτικών στοιχείων·
                     
                  
                        ζ)
                     
                     
                        «κοινόχρηστη γη»: αγροτεμάχιο το οποίο κατέχουν δύο ή περισσότερα πρόσωπα σε συγκεκριμένα μερίδια ή από κοινού και έχει αγοραστεί αρχικά από την Επιτροπή Γαιών της Ιρλανδίας βάσει των νόμων περί αγοράς γης, συμπεριλαμβανομένων εκτάσεων επί των οποίων δύο ή περισσότερα πρόσωπα έχουν δικαιώματα βοσκής ή το δικαίωμα λήψης τύρφης.
                     
                  
         
            Άρθρο 3
            Πεδίο εφαρμογής
            Η παρέκκλιση που χορηγείται σύμφωνα με το άρθρο 1 ισχύει για τις γεωργικές εκμεταλλεύσεις χορτολιβαδικών εκτάσεων για τις οποίες έχει χορηγηθεί άδεια σύμφωνα με το άρθρο 5 (στο εξής: άδεια).
         
         
            Άρθρο 4
            Ετήσια αίτηση και ανάληψη δέσμευσης
            
               1.   Οι γεωργοί γεωργικών εκμεταλλεύσεων χορτολιβαδικών εκτάσεων που επιθυμούν να επωφεληθούν από παρέκκλιση υποβάλλουν, κάθε χρόνο, στις αρμόδιες αρχές αίτηση χορήγησης άδειας για τη διασπορά ζωικής κοπριάς που περιέχει έως 250 kg αζώτου/ha ετησίως. Η αίτηση περιλαμβάνει δήλωση στην οποία βεβαιώνεται ότι ο γεωργός γεωργικής εκμετάλλευσης χορτολιβαδικών εκτάσεων θα υποβληθεί σε όλους τους ελέγχους που προβλέπονται στο άρθρο 11.
            
            
               2.   Στην αίτηση που αναφέρεται στην παράγραφο 1, ο αιτών δεσμεύεται εγγράφως να τηρεί τους όρους που προβλέπονται στα άρθρα 6 έως 9.
            
         
         
            Άρθρο 5
            Χορήγηση αδειών
            Οι άδειες για τη διασπορά σε γεωργικές εκμεταλλεύσεις χορτολιβαδικών εκτάσεων ποσότητας κοπριάς που περιέχει έως και 250 kg αζώτου/ha ετησίως χορηγούνται υπό τους όρους που καθορίζονται στα άρθρα 6 έως 9.
         
         
            Άρθρο 6
            Όροι για τη διασπορά κοπριάς και άλλων λιπασμάτων
            
               1.   Η ποσότητα κοπριάς από ζώα βοσκής η οποία διασπείρεται ετησίως στο έδαφος γεωργικών εκμεταλλεύσεων χορτολιβαδικών εκτάσεων, συμπεριλαμβανομένης της διασποράς από τα ίδια τα ζώα, δεν υπερβαίνει την ποσότητα κοπριάς που περιέχει 250 kg αζώτου/ha ετησίως, τηρουμένων των όρων των παραγράφων 2 έως 6 του παρόντος άρθρου. Από το 2024, ως συνέπεια της διετούς επανεξέτασης, η εν λόγω μέγιστη ποσότητα δεν υπερβαίνει τα 220 kg αζώτου/ha ετησίως στις περιοχές που αναφέρονται στο άρθρο 12.
            
            
               2.   Οι συνολικές εισροές αζώτου δεν υπερβαίνουν τις προβλεπόμενες ανάγκες κάθε καλλιέργειας σε θρεπτικά στοιχεία, λαμβανομένης υπόψη της προσφοράς από το έδαφος, ούτε το μέγιστο ποσοστό λίπανσης που ισχύει για τις γεωργικές εκμεταλλεύσεις χορτολιβαδικών εκτάσεων και καθορίζεται στο πρόγραμμα δράσης κατά της νιτρορύπανσης. Η συνολική χρήση αζώτου διαφοροποιείται ανάλογα με την πυκνότητα βόσκησης και την παραγωγικότητα της χορτολιβαδικής έκτασης.
            
            
               3.   Για κάθε γεωργική εκμετάλλευση χορτολιβαδικών εκτάσεων καταρτίζεται και τηρείται σχέδιο λίπανσης. Στο εν λόγω σχέδιο λίπανσης περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς και άλλων λιπασμάτων. Το σχέδιο αυτό είναι διαθέσιμο στη γεωργική εκμετάλλευση χορτολιβαδικών εκτάσεων για κάθε ημερολογιακό έτος πριν από την 1η Μαρτίου του εκάστοτε έτους. Το σχέδιο αυτό περιλαμβάνει τουλάχιστον τα ακόλουθα:
               
                           α)
                        
                        
                           το σχέδιο αμειψισποράς, στο οποίο διευκρινίζονται τα ακόλουθα:
                           
                                       i)
                                    
                                    
                                       η έκταση των αγροτεμαχίων με χόρτο,
                                    
                                 
                                       ii)
                                    
                                    
                                       η έκταση των αγροτεμαχίων με καλλιέργειες άλλες εκτός από χόρτο,
                                    
                                 
                                       iii)
                                    
                                    
                                       ένα σκαρίφημα χάρτη στο οποίο εμφανίζεται η θέση των επιμέρους αγροτεμαχίων·
                                    
                                 
                     
                           β)
                        
                        
                           τον αριθμό των ζώων στη γεωργική εκμετάλλευση χορτολιβαδικών εκτάσεων·
                        
                     
                           γ)
                        
                        
                           περιγραφή του συστήματος σταβλισμού και αποθήκευσης της κοπριάς, συμπεριλαμβανομένης της χωρητικότητας των διαθέσιμων χώρων αποθήκευσης της κοπριάς·
                        
                     
                           δ)
                        
                        
                           υπολογισμό του αζώτου και του φωσφόρου κοπριάς που παράγονται στη γεωργική εκμετάλλευση χορτολιβαδικών εκτάσεων·
                        
                     
                           ε)
                        
                        
                           την ποσότητα, τον τύπο και τα χαρακτηριστικά της κοπριάς που διασπείρεται εκτός της γεωργικής εκμετάλλευσης χορτολιβαδικών εκτάσεων ή στη γεωργική εκμετάλλευση χορτολιβαδικών εκτάσεων·
                        
                     
                           στ)
                        
                        
                           τις προβλεπόμενες, για κάθε αγροτεμάχιο, ανάγκες των καλλιεργειών σε άζωτο και φώσφορο·
                        
                     
                           ζ)
                        
                        
                           τα αποτελέσματα ανάλυσης του εδάφους που αφορούν την κατάστασή του ως προς το άζωτο και τον φώσφορο, εφόσον είναι διαθέσιμα·
                        
                     
                           η)
                        
                        
                           το είδος του λιπάσματος που πρόκειται να χρησιμοποιείται·
                        
                     
                           θ)
                        
                        
                           υπολογισμό της διασποράς αζώτου και φωσφόρου από την κοπριά που χρησιμοποιείται για κάθε αγροτεμάχιο·
                        
                     
                           ι)
                        
                        
                           υπολογισμό της διασποράς αζώτου και φωσφόρου από τη χρήση χημικών και άλλων λιπασμάτων για κάθε αγροτεμάχιο.
                        
                     Το σχέδιο λίπανσης αναθεωρείται το αργότερο εντός επτά ημερών από τυχόν αλλαγή στις γεωργικές πρακτικές στη γεωργική εκμετάλλευση χορτολιβαδικών εκτάσεων.
               Για κάθε γεωργική εκμετάλλευση χορτολιβαδικών εκτάσεων καταρτίζονται και τηρούνται λογαριασμοί λίπανσης, συμπεριλαμβανομένων των στοιχείων που αφορούν τη διαχείριση των εισροών αζώτου και φωσφόρου και τη διαχείριση του εδαφικού ύδατος. Οι εν λόγω λογαριασμοί υποβάλλονται στις αρμόδιες αρχές για κάθε ημερολογιακό έτος πριν από τις 31 Μαρτίου του επόμενου ημερολογιακού έτους.
               Εγκρίνεται πρόγραμμα ασβέστωσης βάσει σχεδίου διαχείρισης θρεπτικών ουσιών και συνδέεται με τα αποτελέσματα της ανάλυσης του εδάφους.
            
            
               4.   Δεν διασπείρεται κοπριά το φθινόπωρο, πριν από την καλλιέργεια χόρτου.
            
            
               5.   Τουλάχιστον το 50 % της υγρής κοπριάς που παράγεται στη γεωργική εκμετάλλευση χορτολιβαδικών εκτάσεων διασπείρεται πριν από τις 15 Ιουνίου. Για διασπορά υγρής κοπριάς πρέπει να χρησιμοποιείται υγρή κοπριά με χαμηλά επίπεδα εκπομπών.
            
            
               6.   Η επιτρεπόμενη πυκνότητα βόσκησης στις κοινόχρηστες εκτάσεις δεν υπερβαίνει τα 50 kg αζώτου/ha. Απαγορεύεται η χρήση χημικών λιπασμάτων σε κοινόχρηστους χώρους.
            
         
         
            Άρθρο 7
            Όροι σχετικά με τη δειγματοληψία και την ανάλυση του εδάφους
            
               1.   Για κάθε γεωργική εκμετάλλευση χορτολιβαδικών εκτάσεων εκτελείται περιοδική ανάλυση αζώτου και φωσφόρου στο έδαφος.
            
            
               2.   Η δειγματοληψία και η ανάλυση διενεργούνται τουλάχιστον μία φορά ανά τετραετία για κάθε τύπο έκτασης με παρόμοια γνωρίσματα όσον αφορά την αμειψισπορά και τα χαρακτηριστικά του εδάφους.
            
            
               3.   Διενεργείται υποχρεωτικά τουλάχιστον μία ανάλυση ανά πέντε εκτάρια γεωργικής εκμετάλλευσης χορτολιβαδικών εκτάσεων.
            
            
               4.   Τα αποτελέσματα της ανάλυσης αζώτου και φωσφόρου στο έδαφος είναι διαθέσιμα προς έλεγχο στη γεωργική εκμετάλλευση χορτολιβαδικών εκτάσεων.
            
         
         
            Άρθρο 8
            Όροι σχετικά με τη διαχείριση γης
            
               1.   Οι γεωργοί που επιθυμούν να οργώσουν χορτολιβαδικές εκτάσεις το πράττουν μεταξύ 1ης Μαρτίου και 31ης Μαΐου.
            
            
               2.   Σε όλους τους τύπους εδάφους, αμέσως μετά και το αργότερο τρεις εβδομάδες μετά το όργωμα των εκτάσεων που χρησιμοποιήθηκαν για χορτοκαλλιέργεια, ακολουθεί καλλιέργεια με μεγάλες ανάγκες σε άζωτο.
            
            
               3.   Στην εναλλαγή καλλιεργειών δεν πρέπει να περιλαμβάνονται τα οσπριοειδή ή άλλα φυτά τα οποία δεσμεύουν το ατμοσφαιρικό άζωτο. Ωστόσο, αυτό δεν ισχύει για το τριφύλλι σε χορτολιβαδικές εκτάσεις όπου η αναλογία του είναι μικρότερη από 50 % και για τις καλλιέργειες άλλων οσπρίων με χόρτο ως επίσπορη καλλιέργεια.
            
            
               4.   Όλοι οι νέοι σπόροι χόρτου στη γεωργική εκμετάλλευση χορτολιβαδικών εκτάσεων περιλαμβάνουν τουλάχιστον 1,5 kg/ha τριφυλλιού χωρίς περίβλημα ή τουλάχιστον 2,5 kg/ha τριφυλλιού με περίβλημα.
            
            
               5.   Τα αγροτεμάχια είναι εξοπλισμένα με περιφράξεις που εξασφαλίζουν ελάχιστη απόσταση 1,5 μέτρου μεταξύ των ζώων και των υδατορευμάτων και τοποθετούνται σημεία ποτίσματος σε ελάχιστη απόσταση 20 μέτρων από υδατορεύματα.
            
         
         
            Άρθρο 9
            Όρος για τη διατροφή των ζώων
            Επιτρέπεται μέγιστο ποσοστό 15 % ακατέργαστων πρωτεϊνών σε συμπυκνωμένες ζωοτροφές για ζώα βοσκής κάθε έτος μεταξύ 15ης Απριλίου και 30ής Σεπτεμβρίου.
         
         
            Άρθρο 10
            Παρακολούθηση
            
               1.   Οι αρμόδιες αρχές εξασφαλίζουν ότι κάθε έτος σχεδιάζονται χάρτες με τα ακόλουθα στοιχεία:
               
                           α)
                        
                        
                           το ποσοστό των αδειοδοτημένων γεωργικών εκμεταλλεύσεων χορτολιβαδικών εκτάσεων σε κάθε κομητεία·
                        
                     
                           β)
                        
                        
                           το ποσοστό των αδειοδοτημένων ζώων σε κάθε κομητεία·
                        
                     
                           γ)
                        
                        
                           το ποσοστό των αδειοδοτημένων γεωργικών εκτάσεων σε κάθε κομητεία·
                        
                     
                           δ)
                        
                        
                           τη χρήση γης σε τοπικό επίπεδο.
                        
                     
            
               2.   Οι αρμόδιες αρχές παρακολουθούν τα ύδατα της ζώνης του ριζικού συστήματος, τα επιφανειακά ύδατα και τα υπόγεια ύδατα. Επίσης, υπό συνθήκες εφαρμογής παρέκκλισης και μη εφαρμογής παρέκκλισης, παρέχουν στην Επιτροπή δεδομένα σχετικά με το άζωτο και τον φώσφορο στη ζώνη του ριζικού συστήματος και τις συγκεντρώσεις νιτρικών ιόντων στα επιφανειακά και τα υπόγεια ύδατα.
            
            
               3.   Η παρακολούθηση διενεργείται σε κλίμακα αγρού γεωργικής εκμετάλλευσης και στις λεκάνες απορροής γεωργικής παρακολούθησης. Οι σταθμοί παρακολούθησης αντιπροσωπεύουν τους βασικούς τύπους εδαφών, τα επίπεδα έντασης της καλλιέργειας, τις πρακτικές λίπανσης και τις καλλιέργειες.
            
            
               4.   Οι αρμόδιες αρχές διενεργούν εντατική παρακολούθηση των υδάτων στις γεωργικές λεκάνες απορροής που γειτνιάζουν με τα πλέον ευάλωτα υδατικά συστήματα.
            
            
               5.   Οι αρμόδιες αρχές διεξάγουν έρευνες για τη χρήση των γαιών σε τοπικό επίπεδο, την αμειψισπορά και τις γεωργικές πρακτικές για τις γεωργικές εκμεταλλεύσεις χορτολιβαδικών εκτάσεων που καλύπτονται από άδειες.
            
            
               6.   Οι πληροφορίες και τα δεδομένα που συγκεντρώνονται από την ανάλυση θρεπτικών στοιχείων, όπως προβλέπεται στο άρθρο 7 παράγραφοι 1, 2 και 3, χρησιμοποιούνται για υπολογισμούς, βάσει μοντέλου, του μεγέθους των απωλειών αζώτου και φωσφόρου από τις γεωργικές εκμεταλλεύσεις χορτολιβαδικών εκτάσεων που καλύπτονται από άδειες.
            
         
         
            Άρθρο 11
            Έλεγχοι
            
               1.   Οι αρμόδιες αρχές διενεργούν διοικητικούς ελέγχους για όλες τις αιτήσεις αδειοδότησης, με σκοπό την αξιολόγηση της συμμόρφωσης με τους όρους που προβλέπονται στα άρθρα 6 έως 9. Σε περίπτωση που αποδειχθεί ότι δεν πληρούνται οι εν λόγω όροι, η αίτηση απορρίπτεται και ο αιτών ενημερώνεται για τους λόγους της απόρριψης. Κάθε έτος, οι αρμόδιες αρχές διενεργούν διοικητικούς ελέγχους σε ποσοστό τουλάχιστον 10 % των αδειοδοτημένων γεωργικών εκμεταλλεύσεων χορτολιβαδικών εκτάσεων όσον αφορά τη χρήση γης, τον αριθμό των εκτρεφόμενων ζώων, τον τύπο και την παραγωγή κοπριάς και τις εξαγωγές.
            
            
               2.   Οι αρμόδιες αρχές ορίζουν πρόγραμμα επιτόπιων επιθεωρήσεων των αδειοδοτημένων γεωργικών εκμεταλλεύσεων χορτολιβαδικών εκτάσεων, βάσει κινδύνων και με την ενδεδειγμένη συχνότητα, λαμβάνοντας υπόψη τα αποτελέσματα των ελέγχων των προηγούμενων ετών και τα αποτελέσματα γενικών τυχαίων ελέγχων της νομοθεσίας για τη μεταφορά της οδηγίας 91/676/ΕΟΚ στο εθνικό δίκαιο, καθώς και κάθε άλλη πληροφορία που θα μπορούσε να δηλώνει μη συμμόρφωση με τους όρους που προβλέπονται στα άρθρα 6 έως 9. Κάθε έτος πραγματοποιούνται επιτόπιες επιθεωρήσεις τουλάχιστον στο 10 % των αδειοδοτημένων εκμεταλλεύσεων χορτολιβαδικών εκτάσεων με σκοπό την αξιολόγηση της συμμόρφωσης προς τους όρους που προβλέπονται στα άρθρα 6 έως 9.
            
            
               3.   Σε περίπτωση που διαπιστώνεται κατά τη διάρκεια οποιουδήποτε έτους ότι μια αδειοδοτημένη γεωργική εκμετάλλευση χορτολιβαδικών εκτάσεων δεν πληροί τους όρους που προβλέπονται στα άρθρα 6 έως 9, ο κάτοχος της άδειας υφίσταται κυρώσεις σύμφωνα με την εθνική νομοθεσία και δεν είναι επιλέξιμος για χορήγηση άδειας το επόμενο έτος.
            
            
               4.   Στις αρμόδιες αρχές εκχωρούνται οι αναγκαίες εξουσίες και τα απαραίτητα μέσα για την εξακρίβωση της συμμόρφωσης με τους όρους της άδειας που χορηγείται βάσει της παρούσας απόφασης, προκειμένου να εξακριβώνουν τη συμμόρφωση με τους όρους που καθορίζονται στα άρθρα 6 έως 9 πριν και μετά τη χορήγηση άδειας βάσει της παρούσας απόφασης.
            
         
         
            Άρθρο 12
            Διετής επανεξέταση
            
               1.   Οι αρμόδιες αρχές υποβάλλουν, έως τις 30 Ιουνίου 2023, μαζί με την έκθεση που περιγράφεται στο άρθρο 13, η οποία αντιστοιχεί στο έτος 2022, παράρτημα που περιέχει τα αποτελέσματα της παρακολούθησης όσον αφορά τις συγκεντρώσεις νιτρικών ιόντων των υπόγειων και επιφανειακών υδάτων και την τροφική κατάσταση των συστημάτων επιφανειακών υδάτων, με βάση το δίκτυο παρακολούθησης και τις απαιτήσεις της οδηγίας 91/676/ΕΟΚ για τη νιτρορύπανση, και περιλαμβάνει τουλάχιστον χάρτες στους οποίους φαίνονται οι περιοχές των οποίων τα ύδατα απορρέουν σε ύδατα για τα οποία τα δεδομένα παρακολούθησης καταδεικνύουν:
               
                           α)
                        
                        
                           μέσες τιμές συγκεντρώσεων νιτρικών ιόντων άνω των 50 mg/l ή αυξητικές τάσεις συγκέντρωσης νιτρικών ιόντων σε σύγκριση με το 2021·
                        
                     
                           β)
                        
                        
                           κατάσταση «ευτροφισμού» ή «δυνητικού ευτροφισμού» με σταθερή ή επιδεινούμενη τάση σε σύγκριση με το 2021.
                        
                     Τα ύδατα που προσδιορίζονται είτε στο στοιχείο α) είτε στο στοιχείο β) του πρώτου εδαφίου θεωρείται ότι έχουν υποστεί ρύπανση, ότι διατρέχουν κίνδυνο ρύπανσης ή ότι παρουσιάζουν τάσεις επιδείνωσης. Τα δεδομένα για την εκτίμηση των μέσων τιμών καλύπτουν την περίοδο από την 1η Ιανουαρίου 2020 έως την 31η Δεκεμβρίου 2022. Για την αξιολόγηση των τάσεων, συγκρίνονται τα δεδομένα του 2021 και του 2022.
            
            
               2.   Για την κατάρτιση του παραρτήματος που αναφέρεται στην παράγραφο 1 του παρόντος άρθρου, τα δεδομένα που χρησιμοποιούνται λαμβάνονται από το δίκτυο παρακολούθησης που έχει συσταθεί δυνάμει της οδηγίας 91/676/ΕΟΚ.
            
            
               3.   Από την 1η Ιανουαρίου 2024, σε περιοχές των οποίων τα ύδατα απορρέουν σε ύδατα που έχουν υποστεί ρύπανση ή διατρέχουν κίνδυνο ρύπανσης ή παρουσιάζουν τάσεις επιδείνωσης, εφαρμόζονται πρόσθετα μέτρα στο πλαίσιο του προγράμματος δράσης για τη νιτρορύπανση. Για γεωργικές εκμεταλλεύσεις στις οποίες έχει χορηγηθεί άδεια σύμφωνα με την παρούσα απόφαση και βρίσκονται σε τέτοιες περιοχές, η ποσότητα κοπριάς που μπορεί να διασπείρεται στο έδαφος δεν υπερβαίνει τα 220 kg αζώτου/ha ετησίως.
            
            
               4.   Οι αρμόδιες αρχές ενημερώνουν την Επιτροπή, έως τις 30 Σεπτεμβρίου 2023, σχετικά με τα αποτελέσματα της εν λόγω διετούς επανεξέτασης, και ιδίως σχετικά με τις περιοχές και τις γεωργικές εκμεταλλεύσεις με άδεια στις οποίες η μέγιστη ποσότητα κοπριάς που πρέπει να διασπείρεται είναι 220 kg αζώτου/ha ετησίως, καθώς και σχετικά με τα πρόσθετα μέτρα που πρόκειται να εφαρμοστούν στο πλαίσιο του προγράμματος δράσης για τη νιτρορύπανση.
            
         
         
            Άρθρο 13
            Υποβολή εκθέσεων
            Οι αρμόδιες αρχές υποβάλλουν κάθε χρόνο στην Επιτροπή, έως τις 30 Ιουνίου, έκθεση με τις ακόλουθες πληροφορίες:
            
                        α)
                     
                     
                        χάρτες που απεικονίζουν το ποσοστό γεωργικών εκμεταλλεύσεων χορτολιβαδικών εκτάσεων, το ποσοστό ζωικού κεφαλαίου και το ποσοστό γεωργικών εκτάσεων που καλύπτονται από άδειες για κάθε κομητεία, καθώς και χάρτες της χρήσης γης σε τοπικό επίπεδο, κατά τα αναφερόμενα στο άρθρο 10 παράγραφος 1·
                     
                  
                        β)
                     
                     
                        τα αποτελέσματα της παρακολούθησης των υπόγειων και των επιφανειακών υδάτων, όσον αφορά τις συγκεντρώσεις νιτρικών ιόντων και φωσφόρου, συμπεριλαμβανομένων πληροφοριών για τις τάσεις της ποιότητας των υδάτων, υπό συνθήκες παρέκκλισης και χωρίς παρέκκλιση, καθώς και τις επιπτώσεις της παρέκκλισης που χορηγείται με την παρούσα απόφαση στην ποιότητα των υδάτων, κατά τα αναφερόμενα στο άρθρο 10 παράγραφος 2·
                     
                  
                        γ)
                     
                     
                        τα αποτελέσματα της παρακολούθησης του εδάφους όσον αφορά τις συγκεντρώσεις αζώτου και φωσφόρου στα εδαφικά ύδατα και το ανόργανο άζωτο στην εδαφική κατατομή, υπό συνθήκες παρέκκλισης και χωρίς παρέκκλιση, κατά τα αναφερόμενα στο άρθρο 10 παράγραφος 2·
                     
                  
                        δ)
                     
                     
                        σύνοψη και αξιολόγηση των δεδομένων που συγκεντρώνονται μέσω της εντατικής παρακολούθησης των υδάτων κατά τα αναφερόμενα στο άρθρο 10 παράγραφος 4·
                     
                  
                        ε)
                     
                     
                        τα αποτελέσματα των ερευνών για τη χρήση γης σε τοπικό επίπεδο, την αμειψισπορά και τις γεωργικές πρακτικές, κατά τα αναφερόμενα στο άρθρο 10 παράγραφος 5·
                     
                  
                        στ)
                     
                     
                        τα αποτελέσματα των υπολογισμών, βάσει μοντέλου, του μεγέθους των απωλειών αζώτου και φωσφόρου, κατά τα αναφερόμενα στο άρθρο 10 παράγραφος 6·
                     
                  
                        ζ)
                     
                     
                        αξιολόγηση των αποτελεσμάτων των διοικητικών ελέγχων και των επιτόπιων επιθεωρήσεων, κατά τα αναφερόμενα στο άρθρο 11 παράγραφοι 1 και 2·
                     
                  
                        η)
                     
                     
                        τις τάσεις ως προς τον αριθμό των ζώων και την παραγωγή κοπριάς για κάθε κατηγορία ζωικού κεφαλαίου και στις γεωργικές εκμεταλλεύσεις χορτολιβαδικών εκτάσεων στις οποίες έχει χορηγηθεί άδεια·
                     
                  
                        θ)
                     
                     
                        συγκριτική ανάλυση των ελέγχων των γεωργικών εκμεταλλεύσεων χορτολιβαδικών εκτάσεων που καλύπτονται από άδειες και των γεωργικών εκμεταλλεύσεων χορτολιβαδικών εκτάσεων που δεν καλύπτονται από άδειες, συμπεριλαμβανομένων δεδομένων σχετικά με τα ακόλουθα:
                        
                                    —
                                 
                                 
                                    επιτόπιες επιθεωρήσεις·
                                 
                              
                                    —
                                 
                                 
                                    διοικητικούς ελέγχους·
                                 
                              
                                    —
                                 
                                 
                                    καλλιεργητικούς ελέγχους στο πλαίσιο διακανονισμών πολλαπλής συμμόρφωσης·
                                 
                              
                                    —
                                 
                                 
                                    στατιστικές μη συμμόρφωσης.
                                 
                              
                  Οι χωρικές πληροφορίες που περιέχονται στην έκθεση συμμορφώνονται, όπου συντρέχει περίπτωση, με τις διατάξεις της οδηγίας 2007/2/ΕΚ. Κατά τη συλλογή των απαραίτητων δεδομένων, η Ιρλανδία χρησιμοποιεί, κατά περίπτωση, τις πληροφορίες που παράγονται στο πλαίσιο του ολοκληρωμένου συστήματος διαχείρισης και ελέγχου που συγκροτήθηκε σύμφωνα με το άρθρο 67 παράγραφος 1 του κανονισμού (ΕΕ) αριθ. 1306/2013.
         
         
            Άρθρο 14
            Εφαρμογή
            Η παρούσα απόφαση εφαρμόζεται στο πλαίσιο του προγράμματος δράσης της Ιρλανδίας, όπως εφαρμόζεται στο νομοθετικό διάταγμα αριθ. 113 του 2022, κανονισμοί της Ευρωπαϊκής Ένωσης (περί ορθής γεωργικής πρακτικής για την προστασία των υδάτων) του 2022 [European Union (Good Agricultural Practice for Protection of Waters) Regulations 2022].
            Η παρούσα απόφαση ισχύει έως τις 31 Δεκεμβρίου 2025.
         
         
            Άρθρο 15
            Αποδέκτης
            Η παρούσα απόφαση απευθύνεται στην Ιρλανδία.
         
         
            Βρυξέλλες, 29 Απριλίου 2022.
            
               
                  Για την Επιτροπή
               
               Virginijus SINKEVIČIUS
               
                  Μέλος της Επιτροπής
               
            
         
         
            (1)  ΕΕ L 375 της 31.12.1991, σ. 1.
         
            (2)  Απόφαση 2007/697/ΕΚ της Επιτροπής, της 22ας Οκτωβρίου 2007, σχετικά με την έγκριση παρέκκλισης, την οποία ζήτησε η Ιρλανδία κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 284 της 30.10.2007, σ. 27).
         
            (3)  Νομοθετικό διάταγμα αριθ. 378 του 2006.
         
            (4)  Απόφαση 2011/127/ΕΕ της Επιτροπής, της 24ης Φεβρουαρίου 2011, για την τροποποίηση της απόφασης 2007/697/ΕΚ σχετικά με την έγκριση παρέκκλισης την οποία ζήτησε η Ιρλανδία σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 51 της 25.2.2011, σ. 19).
         
            (5)  Νομοθετικό διάταγμα αριθ. 610 του 2010.
         
            (6)  Εκτελεστική απόφαση 2014/112/ΕΕ της Επιτροπής, της 27ης Φεβρουαρίου 2014, σχετικά με την έγκριση παρέκκλισης την οποία ζήτησε η Ιρλανδία κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 61 της 1.3.2014, σ. 7).
         
            (7)  Νομοθετικό διάταγμα αριθ. 31 του 2014.
         
            (8)  Εκτελεστική απόφαση (ΕΕ) 2018/209 της Επιτροπής, της 8ης Φεβρουαρίου 2018, σχετικά με την έγκριση παρέκκλισης την οποία ζήτησε η Ιρλανδία κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης(ΕΕ L 39 της 13.2.2018, σ. 5).
         
            (9)  Νομοθετικό διάταγμα αριθ. 605 του 2017.
         
            (10)  Νομοθετικό διάταγμα αριθ. 113 του 2022.
         
            (11)  Teagasc — Αρμόδια αρχή για την ανάπτυξη της γεωργίας και των τροφίμων, Ιρλανδία.
         
            (12)  Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).
         
            (13)  Κανονισμός (ΕΕ) 2018/842 του Ευρωπαϊκού Κοινοβουλίου και του Συμβουλίου, της 30ής Μαΐου 2018, σχετικά με τις δεσμευτικές ετήσιες μειώσεις των εκπομπών αερίων θερμοκηπίου από τα κράτη μέλη από το 2021 έως το 2030, στο πλαίσιο της συμβολής στη δράση για το κλίμα για την τήρηση των δεσμεύσεων που απορρέουν από τη συμφωνία του Παρισιού και για την τροποποίηση του κανονισμού (ΕΕ) αριθ. 525/2013 (ΕΕ L 156 της 19.6.2018, σ. 26).
         
            (14)  Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (Inspire) (ΕΕ L 108 της 25.4.2007, σ. 1).
         
            (15)  Κανονισμός (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
         
            (16)  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206 της 22.7.1992, σ. 7).
         
            (17)  Υπόθεση Coöperatie Mobilisation for the Environment and Vereniging Leefmilieu (C-293/17, ECLI:EU:C:2018:882).
         
            (18)  Κανονισμός (ΕΕ) 2021/2115 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια για την ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση των κανονισμών (ΕΕ) αριθ. 1305/2013 και (ΕΕ) αριθ. 1307/2013 (ΕΕ L 435 της 6.12.2021, σ. 1).